《赋得蛟龙得云雨》
宋代·刘才邵

贤能摅逸志，振迹比蛟龙。云雨时方得，烟霄路自逢。

濯鳞沾帝泽，拥足脱尘踪。物外将轻矫，池中岂解容。

依乘应有待，际会合相从。寄语怀才者，明时好奋庸。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。